Det var et stort oppbud av politi til stede da utkastelsen skulle skje i formiddag.

Også Namsmannen og representanter fra banken var på plass.

50-årige Ingunn Røiseland, har begynt å kalle seg Sigurdsdatter og har nektet å betale både renter og avdrag på lånet, og i dag var det varsla utkastelse.

Røiseland hadde selv varslet om at utkastelsen skulle skje på sosiale medier.

Staten «Niceland»

Innenfor portene til eiendommen hadde det samlet seg en rekke støttespillere i formiddag.

Ingunn Røiseland har tidligere gjort kjent at hun har meldt seg ut av den norske staten, og hun skal nå ha omgjort området rundt boligen sin til en egen stat kalt «Niceland».

Her mener hun verken banken eller myndighetene har noen rettigheter.

– Dette er så fantastisk arrogant

– Det handler ikke om huset eller banken. Det handler om hvem som har rett til jurisdiksjon, sier Ingunn Røiseland.

Hun sier det har kommet folk fra hele landet for å støtte henne i dag.

– Det er folk som har samme følelsen av at vi har rett til å leve uten en totalitær og destruktiv samfunnskontrakt.

Elev på «Engleskolen»

For to år siden meldte hun seg ut av staten Norge og leverte inn personnummeret og pass ordfører Hedda Foss Five i Skien.

Bakgrunnen var motstand mot norske krigshandlinger i Libya samt EUs påvirkning på norske lover og regler.

Tidligere har Røiseland gått på prinsesse Martha Louises Engleskole, og hun har også selv drevet egne kurs.

Kritisk til vaksinering

Hun markerte seg også som en sterk kritiker av massevaksineringen mot svineinfluensa i 2009.

Hun var da en av flere privatpersoner som anmeldte Folkehelseinstituttet for å drive med ekstrem fryktpropaganda og løgner når det gjelder svineinfluensa.

Gruppen mente hele befolkningen ble lurt til å la seg påføre giftig vaksine.